गोमुख
गोमुख (Gomukh) या गौमुख (Gaumukh), भारत के उत्तराखण्ड राज्य के उत्तरकाशी ज़िले में गंगोत्री हिमानी का अंतिम छोर है, जहाँ से भागीरथी नदी आरम्भ होती है जो गंगा नदी की एक प्रमुख स्रोतधारा है। 4,023 मीटर (13,200 फुट) पर स्थित यह स्थान हिन्दू धर्म में एक पवित्र स्थल व तीर्थ है। यह गंगोत्री बस्ती से लगभग 18 किमी दूर है और पर्यटकों के लिए एक लोकप्रिय हाईकिंग पगडण्डी भी यहाँ आती है। गोमुख से 14 किलोमीटर दूर भोजबासा में एक पर्यटक बंगला है जहाँ पर्यटकों के ठहरने और भोजन की व्‍यवस्‍था होती है। सन् 1972 में मॉरीशस के तत्कालीन प्रधानमंत्री, शिवसागर रामगुलाम, यहाँ से जल लेकर गए थे, जिसे मॉरीशस में ग्रों बास्सें नामक ज्वालामुखीय झील में मिलाया गया, जिसे गंगा तलाब भी कहा जाता है और जो एक हिन्दू तीर्थस्थल है।